Papersnake/gushiwen huggingface dataset:
河北都转运使王公
靖康小雅（宋代）

建炎绍统，锐於中兴。
乃得贤辅，食薜饮水。
责君尧舜，良哉股肱。
苟用其言，不难丕承。
时相巨蠹，忌妒才能。
群邪翼之，如彼鹯鹰。
公奋不雇，忠勇日增。
瞻之维何，垂天之鹏。
琐琐潜善，陋比蛙蝇。
贤死奸寿，何戒何惩。
小春词
顾禧（宋代）

玉霜斜舞桐枝湿，析木荧荧石鲸泣。
芙蓉子夜卸穠妆，药雨纷糅琼饮急。
琼楼玉宇微寒生，氤氲暖气出元英。
白鹿观中香粉散，灵女祠前箫鼓鸣。
木奴千树绽浓绿，太液粼粼黑鸟浴。
真腊灯光射紫薇，汉宫齐唱凤来曲。
彩虹不逐天驷流，公子初成狐腋裘。
尚衣日日颁红锦，挟纩犹深边士愁。
五凤习习起兰泽，龙篆新盘大府历。
黍臛松醪次第陈，野老欣然爱冬日。
暖炉高会乐未央，鸿雁南飞百草黄。
东君欲逗春消息，独遣桃花斗橘阳。
赠鹅湖上人
赵令衿（宋代）

三年四度到鹅湖，山水娱人道不孤。
最是可人快心目，晓风残月弄菰蒲。
秋塘观鱼
陆文圭（元代）

野塘落芙蕖，下有潜鳞躍。
渔多罟日深，闥闥方自乐。
李怀安拥麾入蜀道出鄱江见赠二诗依韵奉酬 其一
王十朋（宋代）

不肯随群慕鹤轩，慨然丹陛吐危言。坐看蜀道平如地，可见忠臣勇似尊。

驷马桥边驱弩矢，杜鹃声里拥旂幡。要须入境询风俗，首访严遵李仲元。
闻宣州王左丞被召还阙拟送
郭祥正（宋代）

熙宁治迹俨如新，圣主今朝用旧臣。松冒秋霜方见节，玉经炉炭始知真。

具瞻尽喜周公入，论道谁先孟子醇。试作云霖苏旱暵，西疆犹有未来人。
感旧
陈藻（宋代）

忆到渠来忆到渠，满怀无限不刊书。
独行总是同行处，剩得长年剩得吁。
送卢判官南湖
刘长卿（唐代）

漾舟仍载酒，愧尔意相宽。草色南湖绿，松声小署寒。

水禽前后起，花屿往来看。已作沧洲调，无心恋一官。
萧史图歌
鲍溶（唐代）

霜绡数幅八月天，彩龙引凤堂堂然。小载萧仙穆公女，

随仙上归玉京去。仙路迢遥烟几重，女衣清净云三素。

胡髯毵珊云髻光，翠蕤皎洁琼华凉。露痕烟迹渍红貌，

疑别秦宫初断肠。此天每在西北上，紫霄洞客晓烟望。
水调歌头·苦苦谁知苦
葛长庚（宋代）

苦苦谁知苦，难难也是难。寻思访道，不知行过几重山。吃尽风﹀雨︽，那见霜凝雪冻，饥了又添寒。满眼无人问，何处扣玄关。好因缘，传口诀，炼金丹。街头巷尾，无言暗地自生欢。虽是蓬头垢面，今已九旬来地，尚且是童颜。未下飞升诏，且受这清闲。
送人入蜀
李远（唐代）

蜀客本多愁，君今是胜游。碧藏云外树，红露驿边楼。

杜魄呼名语，巴江作字流。不知烟雨夜，何处梦刀州。
寿干密转 其二
释今无（明代）

钓艇曾经活万鱼，七金山上一书除。不是乘云与乘鹤，莲花台上作君居。
会霜晴诗
陈深（宋代）

旭日照萧晨，凄清不受尘。
冷光明似雪，科暖胜如春。
红弃辉相照，黄花色愈新。
南窗差可爱，曝背豁天真。
和小阮沇感时韵
程公许（宋代）

豆笾列炙凌丘垤，有酒如渑旨且洌。
得似年丰世小康，渔樵结社谈蜚屑。
畏途羊肠偏宇县，二十年间行未彻。
忧时无力为支撑，问计商颜未能决。
频年水旱酿灾眚，况复刀兵值空劫。
剜疮补肉不遑恤，椎肤沥髓供一切。
诗歌硕鼠相乐郊，泽自无鱼可堪竭。
何时天狼陨芒焰，尽驱狐兔絷故穴。
危机欲济重坎陷，暴征须戢猛火烈。
所期世路静风尘，甘隐瓜畴耘露瓞。
阿咸年少知激昂，勉法前修立功业。
上巳日南池作
洪朋（宋代）

蕊珠宫殿拥群仙，小槛钩帘入暝烟。在藻流鱼还泼刺，采蘋游女亦婵娟。

花明柳暗一溪水，日薄云浓三月天。欻忆戎州在何处，停杯放箸一潸然。
如有
李商隐（唐代）

如有瑶台客，相难复索归。芭蕉开绿扇，菡萏荐红衣。

浦外传光远，烟中结响微。良宵一寸焰，回首是重帏。
题杨廷玉忠义
丘浚（明代）

幽燕自古多奇士，勃勃胸中抱奇气。要留世上不朽名，羞见人间不平事。

金台峨峨易水寒，相看意气何桓桓。君臣义大此身小，宁问鸿毛与泰山。

荆生不还田生死，地气翻为时势使。西风吹散壮歌声，百鍊铿钢柔绕指。

文皇建国来全燕，风声震地雷轰天。声名独出百王上，风气还回三代前。

关西后裔范阳客，二十辞家侍君侧。出入勾陈太乙间，一片丹心皦如日。

落落身无七尺长，忠肝义胆无他肠。前年持矛刺狂贼，去年上书论流氓。

有劳不伐言皆应，四民安堵三边靖。丹心自结明主知，时时持节衔王命。

禁庭之狱非等閒，生死都来掌握间。昨日九重亲锡命，三军百姓总开颜。

好生恶杀天之道，圣主仁明法天造。杨君杨君听我歌，臣心尽处君恩报。
天津八景 其六 天骥连营
李东阳（明代）

危阑一曲俯平川，万骥联营下九天。沙地雨肥青苜蓿，日华晴散锦连钱。

使宛枉作开边计，归华真传定鼎年。白发奚官无一事，太平天子罢游畋。
小院酒醒
白居易（唐代）

酒醒闲独步，小院夜深凉。一领新秋簟，三间明月廊。

未收残盏杓，初换热衣裳。好是幽眠处，松阴六尺床。
群玉五咏·樵谷
李弥逊（宋代）

蜗牛负空躯，能避外物触。
微生寄寰宇，一地空粒粟。
岩棲小天下，俯仰心自足。
采薪百不忧，高视贤版筑。
岂无潭潭居，违己讵所欲。
莼二绝 其一
张侃（宋代）

春深买得一丝莼，绝胜农家碧涧芹。却笑吾宗深有托，自怜野鹤在鸡群。
卜算子（嘉定癸酉二月雨后到双溪）
王炎（宋代）

渡口唤遍舟，雨后青绡皱。轻暖相重护病躯，料峭还寒透。

老大自伤春，非为花枝瘦。那得心情似少年，双燕归时候。
雎阳赠李司仓
刘长卿（唐代）

白露变时候，蛬声暮啾啾。飘飘洛阳客，惆怅梁园秋。

只为乏生计，尔来成远游。一身不家食，万事从人求。

且喜接馀论，足堪资小留。寒城落日后，砧杵令人愁。

归路岁时尽，长河朝夕流。非君深意愿，谁复能相忧。
义演法师西斋
韦应物（唐代）

结茅临绝岸，隔水闻清磬。山水旷萧条，登临散情性。

稍指缘原骑，还寻汲涧径。长啸倚亭树，怅然川光暝。
赠前人酒
赵抃（宋代）

器洁泉香忻得醉，慇勤分与洞中人。知君一饮无穷乐，和气三田长似春。
孟子·生之谓性
陈普（宋代）

理气虽然不可无，形而上下有精粗。
概将动作名为性，天地同为牛马区。
问讯方岩侍郎 其一
释居简（宋代）

翳尽珠明万象空，壶中只著小玲珑。乡来冀北藐群马，此去斗南能几翁。

渊默但知藏霹雳，清宁何必友崆峒。方城屹立青如削，万壑千岩在下风。
题邹一桂联芳谱即用其韵 其五 含笑　忘忧
弘历（清代）

拈来应示饮光俦，微笑匪欣亦匪愁。空色色空都置却，忧忧笑笑且随流。
分卫铁城贻社中诸子
成鹫（清代）

好春早有名山约，稔岁偏宜托钵僧。自买草鞋来海岳，遍将米价问庐陵。

莲塘旧社归难得，桂岭孤峰到未能。多谢同参屡招隐，蹉跎深愧久要朋。
松门山
潘伯脩（元代）

沙巷蛟蜒白，松门蜃气平。强弩支江断，长创落日明。
苦别离
王称（宋代）

瑶瑟对玉卮，中有千万思。欲弹再三叹，多是苦别离。

妾颜如秋华，零落方在兹。君心如逝水，一去无回时。

皎皎云间月，几见圆复缺。月缺有圆时，君胡苦别离。
赞历代天师·第二十代讳谌字坚德
白玉蟾（宋代）

吸乾酒每一须臾，冠冕玄坛百岁余。
不食人间烟火气，能传天上电花书。
江梅引 赠李元法
刘志渊（金朝）

不惊荣辱总无忧。度春秋。得优游。打破＊＊，无物挂心头。天内一天为活计，调龙虎，恣盘旋，斗未休。紫金霜结有来由。晃三周。玉童收。法界清天，风月独相酬。神妙器成堪中选，向仙院，夺仙标，第一筹。
寿宪使江寺惩治八首以座右公廉勤谨忠信和缓
程公许（宋代）

缓有用有体，事须明眼看。
用欲行而宜，体则偏於缓。
射审固而发，斯理一以贯。
仁静寿可占，巧历那得算。
宿坛石驿六首 其六
韦骧（宋代）

独贤安敢辄咨嗟，靡盬当如载旧诗。回辔未堪期早晚，望云终日起亲思。
村居 其二
顾翃（清代）

生事风前叶，人情屋上乌。苍生犹有劫，群盗尚稽诛。

鼓枻逢渔父，缨冠笑腐儒。宵来望天末，云气正模糊。
次王道夫舟中韵三首 其一
叶适（宋代）

鸲鹆收声避鷅鹠，田家蚕麦已知秋。西湖风物无人共，时有跳鱼入过舟。
金陵
胡仲弓（宋代）

掩目新亭路，人言似洛阳。
山河多改变，今古几兴亡。
有观空鳷鹊。无台栖凤凰。
当年足歌舞，不拟是偏方。
丹霞开山天然禅师
释子淳（宋代）

丹山月冷，祖室风清。
瞻之仰之，千载扬名。
古佛不存檀佛像，寒岩曾许铁牛耕。
独步寺前待斯远不至
赵蕃（宋代）

隔墅鸡啼午，经檐鸟唤春。
静中成野步，老去得閒身。
咫尺频相觅，追随定几晨。
村中应倍忆，海内复谁亲。
送张少府赴夏县
李端（唐代）

虽为州县职，还欲抱琴过。树古闻风早，山枯见雪多。

鸡声连绛市，马色傍黄河。太守新临郡，还逢五袴歌。
宫词 其四十四
张公庠（宋代）

月澹中官放钥回，倚云宫殿掖门开。綵床百步黄罗帕，于阗名王进玉来。
醉歌谢太平李倅自明除夜惠酒
郭祥正（宋代）

一年醉，三百六十日。今朝年尽酒未尽，自顾形骸无得失。

浮生七十行六十，猛饮狂歌须汲汲。吾邦倅贰李自明，爱我颓然荷蓑笠。

双壶满送琼瑶浆，春风争从四支入。君不见刘项存亡安在哉，暂时龙虎轰风雷。

袁盎说行晁错戮，蹑蹝刺客横刀来。又云舜野死，尧幽囚，九疑连延云雾愁。

不如饮酒醒复醉，抱瓮负锸渠无仇。沧海化为酒，蓬莱作糟丘。

与君携手去，赤脚踏鳌头。
汉水
苏轼（宋代）

舍棹忽逾月，沙尘困远行。
襄阳逢汉水，偶似蜀江清。
蜀江固浩荡，中有蛟与鲸。
汉水亦云广，欲涉安敢轻。
文王化南国，游女俨如卿。
洲中浣纱子，环珮锵锵鸣。
古风随世变，寒水空泠泠。
过之不敢慢，伫立整冠缨。
发介休县过义棠宿灵石途中即事 其六
张仁黼（清代）

灵石浮水上，扣之出金声。虫篆谁能识，苍茫吊古情。
老圃堂
曹邺（唐代）

召平瓜地接吾庐，谷雨干时手自锄。
昨日春风欺不在，就床吹落读残书。
疏影六首 其五
蒋敦复（清代）

瑶妃怨独。问楚天暮雨，谁会芳躅。今夕凄凉，可许温存，飞近睡里蛾绿。

梨云不隔春江水，但莫遣、翠禽啼足。怕黄昏、一半迷离，照与画屏银烛。

谁省佳期早误，酒醒思往事，心上羞触。帘也垂垂，灯也凉凉，人也深深金屋。

红珠斗帐红蕤枕，想修到、鸳鸯秾福。奈者遭、瘦了文园，冷绝晓仙难续。
履斋先生下颁参附往体以谢
陈起（宋代）

有客号奚毒，西来自赤水。
外负炎炎气，内存温粹美。
当年杨天炎，夸大不绝齿。
解后段氏子，即之殊可喜。
却邪乃素心，调中古无比。
世仰大医王，民瘼咨朝市。
二子愿托身，赴汤任驱使。
兴怜维摩老，遣前护衰毁。
病魔亟退舍，怡然得安垒。
缅想蓄牛溲，陋哉子韩子。
既非瞑眩剂，厥疾无瘳理。
一念卫生恩，百拜额加子。
阻风泊江州对岸
项安世（宋代）

城下看山不见山，东风吹我过前滩。
横陈庐阜沧波上，十二云鬟得细看。
朝端卿佐近日一番新矣粹之书来谓我辈如深涧老松冷看桃李常换春风也因即其言作一绝
祁顺（明代）

春风桃李费栽培，一度飘零一度开。惟有涧松偏耐冷，天公留作栋梁材。
送胡将军之辽左 其二
胡应麟（明代）

乍拂千金剑，仍为万里行。长缨纾北望，大纛赋东征。

钜鹿云连塞，卢龙雪照营。春风蓟城畔，猎猎动飞旌。
山居杂诗九十首
曹勋（宋代）

架屋集匠氏，斲石最可恤。
相石千仞端，壍山方得出。
疲形困辇置，巧磓较丝忽。
所直等众人，人可不择术。
汪端斋听雨轩
江溥（明代）

二苏当日相思句，故揭名轩意可知。
萱草满堂长衎衎，棣华联萼更怡怡。
酒倾风雨对床夜，梦到池塘觅句时。
最善君家好兄弟，个中真乐本无涯。
丑奴儿近·博山道中效李易安体
辛弃疾（宋代）

千峰云起，骤雨一霎儿价。更远树斜阳，风景怎生图画。青旗卖树，山那畔、别有人家，只消山水光中，无事过这一夏。
午醉醒时，松窗竹户，万千潇洒。野鸟飞来，又是一般闲暇。却怪白鸥，觑着人、欲下未下。旧盟都在，新来莫是，别有说话。
倦寻芳 客武昌赠歌者杨郎
徐釚（清代）

烟迷鄂渚，露湿樊山，小春时候。琥珀才浮，滉漾酒船如绉。

月落声随雁柱涩。影怜人比黄花瘦。最堪愁，把衣香褪了，薄寒初逗。

叹蓬瀛、一番清浅，铅泪消磨，青衫依旧。擪捺骊珠，喁喁儿女窗窦。

骚屑漫须抛玉笛，欢娱且自拈红豆。更难忘，屏风立地，个人还幼。
琐窗寒（重游东湖）
苏茂一（宋代）

云浦苍寒，烟堤幕翠，旧痕新涨。春愁十里，冉冉碧丝摇荡。记登临、少年思豪，唾壶击玉歌清壮。到如今梦里，秋风鸿阵，晚波渔唱。

惆怅。重来处，望画舫天边，辔丝原上。山阴秀句，付与一声云响。正东湖、谁家柳下，午阴漠漠人荡桨。最堪怜、白发周郎，为江山自赏。
题唐三学士图
钱选（宋代）

唐三学士粲三英，挺挺人才艺术精。
无事围棋春昼永，至今画笔尚传名。
金盏子·扣玄关
王吉昌（元代）

扣玄关。步云山。花光石润松风软。琴解愠，酒开颜。衷情逸，放心软。诸境灭，我独顽。九阳还。六阴删。收藏八宝金光满。融体耀，彩霞殷。相实相，太无间。迎仙客，越尘寰。
偈二十二首
释子淳（宋代）

碧玉界中无变异，虚明地上有虽微。
妙圆一句如何说，隐显含融岂间违。
赓宋雪岩韵
俞桂（宋代）

诗与梅花一样清，江湖久矣熟知名。
未容便理趋朝计，行见相留入幕深。
照座精神澄玉宇，当官才刃压金城。
星郎况是曾知己，刮目英游藻鉴明。
赋愁
魏扶（唐代）

愁。迥野，深秋。生枕上，起眉头。闺阁危坐，风尘远游。

巴猿啼不住，谷水咽还流。送客泊舟入浦，思乡望月登楼。

烟波早晚长羁旅，弦管终年乐五侯。
游灵岩
张昌祖（宋代）

深壑敞禅扉，独魁天下奇。
烟云藏不尽，花木秀无时。
谁谓神仙去，我疑蛟垒移。
觉吟玷佳景，有句不成诗。
骊山
罗邺（唐代）

风摇岩桂露闻香，白鹿惊时出绕墙。

不向骊山锁宫殿，可知仙去是明皇。
梅山歌
章惇（宋代）

开梅山，开梅山，梅山万仞摩星躔。扪萝鸟道十步九曲折，时有僵木横崖巅。

肩摩直下视南岳，回首蜀道犹平川。人家迤逦见板屋，火耕硗多畬田。

穿堂之鼓堂壁悬，两头击鼓歌声传。长藤酌酒跪而饮，何物爽口盐为先。

白巾裹髻衣错结，野花山果青垂肩。如今丁口渐繁息，世界虽异如桃源。

熙宁天子圣虑远，命将传檄令开边。给牛贷种使开恳，植桑种稻输缗钱。

不持寸刃得地一千里，王道荡荡尧为天。大开庠序明礼教，抚柔新俗威无专。

小臣作诗备雅乐，梅山之崖诗可镌。此诗可勒不可泯，颂声千古长潺潺。
端午方景武山人以赵藩骰牌巧扇见寄
戚继光（明代）

闻说齐纨巧，何如赵箑新。
翩翻辞帝子，意气许纶巾。
摇落蒲觞月，惊挥塞上尘。
枭卢只眼底，儋石未全贫。
颂古十九首
释法全（宋代）

驴觑井，井觑驴，
冬瓜叶上长葫芦。会不得，
莫踟蹰，定盘星上绝锱铢。
南湖二亭落成各书长句一首
张镃（宋代）

望处阴云纵复横，落梅那更两关情。
清愁入梦时飞蝶，远树和烟欲啭莺。
多病半春诗债满，经旬无客酒缘轻。
湖亭记取初成日，正是菖蒲斫水生。
忆具区
钱昭度（宋代）

平生爱具区，岛屿夹陂湖。
竹雨笼鸂鶒，花烟湿鹧鸪。
神仙疑有宅，鱼鳖自为都。
何事劳长想，机云本是吴。
赠邻翁
刘攽（宋代）

与彼茅茨接，看渠卜筑初。丈人真耄矣，孺子复何如。

翁且勤杯酒，儿教读道书。衡门来往近，时为过吾庐。
月夜吹箫
刘攽（宋代）

长路见秋月，空江连夜明。吹箫不能寐，举酒递相倾。

贾客或垂泪，羁人多失声。湘弦苦沉绝，曲尽一含情。
施东洲苍云
释元肇（宋代）

东洲一片云，凝住石湖滨。群岫堆苍玉，万松生翠鳞。

相看碑上字，不死墓中人。曾笔中兴事，伤时在泣麟。
送答彦修御史调西台
丁复（元代）

泰华云开仙掌明，关门树冷早霜清。九天丹凤衔书下，六月青骢拥辔行。

南国江山吟总遍，西周人士喜争迎。鹰鹯雕鹗高风外，麟趾驺虞美化成。
西斋秋感二十首
方回（元代）

蛇鼠必夜出，鸱鸮以暗鸣。
有时亦不然，白昼或纵横。
风俗昔忠厚，文物当承平。
一夫负微惹，不逃清议评。
古道□□丧，时危惊乱兵。
奸黠逞所为，气骄货宝盈。
一有指与讥，祸患可立生。
儒士菜色面，仰天但吞声。
遣愁
晁公溯（宋代）

白尽汀苹老，黄雕岸草秋。
西风正萧瑟，何处不堪愁。
鹧鸪天 雨过临安
万锦雯（清代）

瑟瑟凉风动客衣。入山何处采芳菲。崖前湿树沾云腻，石上鸣芳带雨飞。

行役困，酒家稀。冲泥又过竹桥西。安闲谁似持竿叟，短笠轻蓑坐钓矶。
杨次公侍讲挽词二首 其一
郭祥正（宋代）

力学窥前古，扶经翊太平。乐成天地格，祧正祖宗明。

知命穷犹达，趋玄死亦生。世无班马笔，谁为勒幽铭。
戏妙德二偈
曹勋（宋代）

万行不修无事也，随缘放旷任逍遥。
昨夜人言风雨急，窗间只道海门潮。
题画士女 其八 曹妙清
徐熥（明代）

比玉芳名号雪斋，更无春色入幽怀。横琴独坐香闺晚，欲把新诗和铁崖。
书喜
邹浩（宋代）

仲冬月吉吉可知，日南长至恩光期。一阳火复验内揵，八陛圆坛严上仪。

玉辂回銮天倍喜，金鸡肆赦人均禧。倚门朝夕可宽念，綵衣归去今其时。
桃梨榴荔四果图为邓生士齐题四首 其一
黎贞（明代）

世传方朔负仙才，虚道三偷不复回。我欲乘风访王母，远擎仙颗下瑶台。
野山茶红白二种
项安世（宋代）

樟原岭下野山茶，半是红花半白花。
雨里向人俱有泪，花中隐士自成家。
依稀檐蔔稍头雪，彷佛棠梨脸畔霞。
恐是山君双侍女，不应临路久咨嗟。
山间 其一
沈光文（清代）

战攻人世界，隐我入山间。且作耽诗癖，谁云运甓閒。

松杉生远影，风雨隔前湾。天路遥看近，归云共鹤还。
偈倾一百三十三首
释法薰（宋代）

向上一路，千圣不然。
目前无异草，脚下有青天。
与张琬同年饮于龙兴寺所居
张舜民（宋代）

台城风物已凄凄，牢落行人邂逅齐。
秉烛相看如梦寐，片帆回逅又东西。
依依团扇秋仍好，脉脉青娥恨却低。
一曲琵琶无限意，时时閒客思都迷。
画山
戴复古（宋代）

几簇云烟几段山，画成烟雨渺茫间。
扁舟三两溪桥上，一路更无人往还。
沣浦
范成大（宋代）

苇岸齐齐似碧城，江船罨岸逆风行。
绿苹白芷俱憔悴，惟有蒌蒿满意生。
梅子
张舜民（宋代）

月破冥冥雨，枝摇闪闪黄。
口中先水出，衣上带花香。
肺疾须拚醉，牙疏不耐尝。
调羹无复用，山谷日倾筐。
过梅岭 其二
郭棐（明代）

丞相巍祠耸岭丫，老成风度迥无加。立朝忠著千秋鉴，制虏几先一草麻。

羯鼓祇闻胡部乐，马嵬方奠曲江沙。万年唐社悲归燕，独有公碑长岁华。
春波堂小饮怀棠湖旧隐三首
岳珂（宋代）

炎暑今年特地奇，不妨湖上访清漪。
长堤步屧谁堪拟，高阁凭阑我总宜。
唤客黄鹂穿柳度，猜人白鸟映荷窥。
衰翁病骨难禁热，且倩西风自在吹。
渐水
范成大（宋代）

黄流日夜向南风，道出封丘处处逢。
紫盖黄旗在湖海，故应河伯欲朝宗。
跋吴初邻山谷临风笛真迹
方回（元代）

临风玉笛调孙郎，百字尘昏纸尚香。
细认黄家元佑郐，似人殊喜见他乡。
偶题 其一
李纲（宋代）

霜风响枯林，旷野惨寒色。川路阻且长，客子方远适。

东吴眇何在，仰羡归飞翼。惟有溪边梅，犹能慰愁寂。
和鲍倅
吴芾（宋代）

参军已去作飞仙，俊逸声名久不传。
千古家风期尔振，一时句法许谁先。
心惟酷好佳山水，手不停披旧简编。
想得锦囊应是富，年来知有几千篇。
端午词·御阁
晏殊（宋代）

初垂彩艾迎新节，复结香茅致百祥。
就日望云皆善祝，圣人洪算与天长。
送新知永州陈祕丞瞻赴任
洪湛（宋代）

零陵古郡枕湘川，太守南归得意年。
茶味欲过衡岳寺，橘香先上洞庭船。
锦衣照耀维桑地，石燕翻飞欲雨天。
若到浯溪须舣棹，次山遗颂想依然。
送阎秘丞宰雩都
苏颂（宋代）

江西剧藩曰南康，其山空青水贡漳。
环封千里十巨邑，邑皆万贡居相望。
地穷吴境杂楚粤，民生窘急矜豪强。
积奸叠讼狃成俗，吏治纷扰多颓纲。
缓其衔辔乃纵驰，绳以密网还滋彰。
中和之政固难立，要在教化完堤防。
尔来守宰尤慎择，长人之计非寻常。
仪仪阎君文且敏，风韵粹絜含珪璋。
昨从筦榷荐称最，就委墨绶雩川旁。
周才治剧有馀地，犹以骥騄腾康庄。
牛刀砉騞解众理，排击曾未婴铦芒。
声华早已擅朝寀，群公称荐交封章。
况今知己正当路，拔擢贤俊登周行。
谓宜平步陟清要，何乃远官天一方。
平时进人用资履，详试政事观循良。
毋嗟邑令尚沉滞，昔贤为吏多践扬。
汉庭卓鲁终作辅，孔门言季俱升堂。
于时百里振嘉誉，逮今史简传清芳。
勉哉远继数贤迹，坐使慈惠流江乡。
政成绩茂奏丹扆，行矣台阁看徊翔。
晋。庾悦鹅炙
孙元晏（唐代）

春暖江南景气新，子鹅炙美就中珍。

庾家厨盛刘公困，浑弗相贻也恼人。
次韵季共月夜见怀竹坡用子绍韵 其十一
周紫芝（宋代）

平世欲献初无玉，何尝生存梦华屋。苦遭田父亦与饮，不问主人时看竹。
金缕曲 送西溟奔母丧南归次韵
严绳孙（清代）

此恨何当住。也须知、王和生死，总成离阻。真使通都闻恸哭，废总蓼莪诗句。

算母子、寻常欢聚。粳稻登场春韭绿，便休论、万里封侯去。

须富贵，竟何许。

片帆触处成悲绪。问从今、樯乌堠燕，几番风雨。不尔置君天禄阁，未算人生奇遇。

甚一种、世间儿女。画荻教成羞半豹，早高堂、鸾诰偏无负。

天可问，傥相语。
八声甘州 送张白琴太守入浙
程颂万（清代）

把西施网得付君边，呼船到杭州。乍六桥烟柳，年年作病，处处惊秋。

天外群山飞雨，横入望湖楼。楼上有人醉，忆着侬不。

买了沪楼风月，笑黄金限我，不祓清愁。看骑龙独往，明日海东头。

浼中江、一条罗带，系兰桡、不许向分流。重来记、玉骢人唤，十里帘钩。
满江红·送雨迎晴
洪咨夔（宋代）

送雨迎晴，花事过、一庭芳草。帘影动、归来双燕，似悲还笑。笑我不知人意变，悲人空为韶华老。满天涯、都是别离愁，无人扫。海棠晚，荼早。飞絮急，青梅小。把风流酝藉，向谁倾倒。秋水盈盈魂梦远，春云漠漠音期悄。最关情、鹎鵊一声催，窗纱晓。
酬颖叔见寄
郭祥正（宋代）

铿铿南华经，语意妙复妙。高能出苍旻，卑不厌藜藋。

阴静偶暂处，影迹两莫吊。息踵真人徒，息喉愚者绍。

方同造物言，万变领枢要。既能无怛化，勿凿混沌窍。

百家拾其馀，所得及遗溺。至音听以气，世或昧此调。

不见杏坛讲，犹为渔父诮。君看泰山顶，半夜日先照。

惟逢蒋颖叔，沉默造玄窔。落笔逾万言，严密若诰诏。

嗟予久聋瘖，此道雅未剽。一昨闻君谈，神悟百骸疗。

人忘道术游，鱼忘江海跳。昭亭果见期，为子发长啸。
和金克孝韵
吴芾（宋代）

天公放我作閒人，宠辱无缘到我身。
浊酒兴来宁惜醉，小园日涉不嫌频。
只知丘壑追元亮，敢望京师说子真。
渐近青春尤可乐，有花如锦草如茵。
观旧题再书
梅挚（宋代）

方丈前诗映后诗，更无尘点碧纱围。
老僧相顾应相笑，不似扬州刺史归。
乱后江西过孙鲂旧居因寄
齐己（唐代）

旧游重到倍悲凉，吟忆同人倚寺墙。何处暮蝉喧逆旅，

此中山鸟噪垂杨。寰区有主权兵器，风月无人掌桂香。

欲寄此心空北望，塞鸿天末失归行。
再和
陈与义（宋代）

洪河岂不壮，余润弥九里。
海内所咏歌，在德不在水。
德人经行地，可敬及蒲苇。
况有水如此，浪去剧雪委。
念昔涉涛江，怒鼍如山峙。
天风怖杀人，舟定舷有泚。
惕然三夜梦，沙砾下飞矢。
至今逢沟壑，敢照不敢洗。
忽诵涉汝诗，五字拟苏李。
快言击汰事，想见鱼掉尾。
十年疑此乐，始误斗柄指。
便当策我足，岁月忽转徙。
未办志和舟，且洗子荆耳。
偈颂六十五首 其五十二
释普济（宋代）

壁观婆罗门，家业大天下。传远枝派分，寸土不存也。

焚香作忌斋，普请礼三拜。
论俗十二首
刘子翚（宋代）

野人厌羹藜，家有庖丁刀。
徒夸批导手，肯念耕稼劳。
隐然肉山雄，畏彼尺箠操。
春泥卧寒野，夜月犁东皋。
辛勤力已尽，觳觫祸岂逃。
谁无恻隐心，鲜能胜贪饕。
盖惧犹示恩，况异犬马曹。
山居
陆游（宋代）

平生杜宇最相知，遗我巢山一段奇。
茶磑细香供隐几，松风幽韵入哦诗。
溪边拂石同儿钓，竹下开轩唤客棋。
几许放翁新事业，不教虚过太平时。
冬夜闻虫
白居易（唐代）

虫声冬思苦于秋，不解愁人闻亦愁。我是老翁听不畏，少年莫听白君头。
和元晦后洞山口晚赋
张栻（宋代）

石裂长藤瘦，山围野路深。
寒溪千古思，乔木四时阴。
更得寻幽侣，何妨拥鼻吟。
笑看云出岫，谁是此无心。
发绵津驿
耿湋（唐代）

孤舟北去暮心伤，细雨东风春草长。杳杳短亭分水陆，

隆隆远鼓集渔商。千丛野竹连湘浦，一派寒江下吉阳。

欲问长安今远近，初年塞雁有归行。
次韵范寥孟冬大阅之什
张守（宋代）

承平不用卫与英，赤子频弄潢池兵。猰㺄向恃七闽险，彗孛欲翳三辰明。

吾皇南顾念凋瘵，旧臣虽老堪一行。奉诏褰帷问疮痏，一意摩拊无他营。

尔来松溪扫遗孽，卒岁不复枹鼓鸣。九农丰登四郊静，孟冬大阅张军声。

摩天金鼓动霜晓，井钺色正参旗横。羽箭犀利七札薄，铁骑驰突一鸟轻。

战士人人逞骁俊，猛将一一怀忠精。吾军如此粗可用，纵有绿林何足平。

独公之家雄洛京，人物接武多名卿。天涯邂逅见典刑，岂止一善宜盱衡。

胸中韬钤想馀事，笔下文采常知名。登场纵观重感慨，那得万骑听使令。

通和强敌固下策，自古三王犹有征。得君耆艾将神武，定看却敌贤长城。
榴花竹石鹤
释善珍（宋代）

剪翮花前老可哀，寄声鹰隼莫相猜。
旧游赤壁君如不，曾伴坡仙作赋来。
晓发天井关寄李师晦
许浑（唐代）

山在水滔滔，流年欲二毛。湘潭归梦远，燕赵客程劳。

露晓红兰重，云晴碧树高。逢秋正多感，万里别同袍。
千秋岁 其三 雨后携家游西湖，荷花盛开
陈三聘（宋代）

绀縠浮空，山拥髻、晚来风急。吹骤雨、藕花千柄，艳妆新浥。

窥鉴粉光犹有泪，凌波罗袜何曾湿。讶汉宫、朝罢玉皇归，凝情立。

尊前恨，歌三叠。身外事，轻飞叶。怅当年空系，誓江孤楫。

云色远连平野尽，夕阳偏傍疏林入。看月明、冷浸碧琉璃，君须吸。
追和赵文敏公旧作十首 点绛唇 其二 着色苔梅
邵亨贞（元代）

萼绿仙人，孤山雪后相逢处。旧时村路。璨璨琅玕树。

玉出蓝田，不受纤尘污。长怀古。罗浮风度。梦逐么禽去。
采桑子·画堂灯暖帘栊卷
冯延巳（五代）

画堂灯暖帘栊卷，
禁漏丁丁。
雨罢寒生，
一夜西窗梦不成。
玉娥重起添香印，
回倚孤屏。
不语含情，
水调何人吹笛声。
继韩尚书春日舟行韵
杨冠卿（宋代）

蜀魄思归昼夜啼，漆园蝴蝶梦魂飞。
箪瓢陋恭心如水，惟有颜渊殆庶几。
闲居吟
金朋说（宋代）

斗室安居广，炉香乐性闲。
不欺幽独境，无愧两仪间。
三用韵十首
杨公远（宋代）

生计虽随分，年来迥不同。
穷通槐国梦，得失楚人弓。
世事埋云月，人情过耳风。
但教强健在，佳况自无穷。
宣孺斫庭前芦苇见山有薝蔔入坐中示诗次其韵
李流谦（宋代）

扶摇何啻九万里，盍不往作蛟螭腾。
笑我真为折腰尉，如君雅称哦诗丞。
辄班下寮愧连璧，屡爱新诗工琢冰。
斫林与山出眉目，欲唤逋客招野僧。
晚香入帘恨悒悒，坐恐瘦骨成棱棱。
赏幽岂足废官事，净社久冷从公兴。
芙渠薝蔔一家耳，相看未易分级层。
樵青歌　为黄仙裳作
杜濬（清代）

当时同学十数人，两人引颈先朝露。
一人万里足重茧，一个入海随烟雾。
三人灭迹逃空门，四人墙东长闭户。
一人卖药不二价，一人佯狂以自污。
黄生计划无复之，门前便是青山路。
昆吾宝剑千金值，改铸腰镰应有数。
黄生终日无踪迹，上山清晨下山暮。
有时昏黑犹在山，痛哭身当猛虎步。
不知为樵定何意，黄生安肯言其故。
但闻有一海陵樵，时时偷访钟山树。
郊庙歌辞。五郊乐章。青帝角音
佚名（唐代）

鹤云旦起，鸟星昏集。律候新风，阳开初蛰。

至德可飨，行潦斯挹。锡以无疆，蒸人乃粒。
送张秀才之淮南
梅尧臣（宋代）

聊为楚客唱，一送淮南行。
出汴远心喜，移舟孤岫横。
危帆将进浦，寒雾不分城。
枚乘旧居处，向来秋草生。
和淮阳燕秀才
梅尧臣（宋代）

我官忝博士，曾昧通经术。
前因辟书来，亦不习文律。
循旧临学宫，虎革被羊质。
倚席未能讲，占牍聊置日。
朴钝既若兹，愧彼噉棘粟。
今者登俊贤，充诏冠庭实。
邦伯乃宗公，惟帝旧良弼。
置醴饯以行，行行季冬月。
骐骥入羁驾，千里终不蹶。
惭予延荫人，安得结子韈。
心虽羡名场，才命甘汨没。
禄仕二十年，屡遘龙牓揭。
在昔见麻衣，于今尽超越。
是以对杯觞，谨严微敢忽。
宁唯畏後生，自恨疏节骨。
肴羞罗食案，包核备时物。
里妇或窥观，户下红裙出。
归应愿生男，生男付纸笔。
乃信读书荣，况即服縕韠。
长歌食苹诗，声淡异鸣瑟。
戏题重台梅
张镃（宋代）

只将单萼缀层花，弱骨丰肌自一家。戴几朵来谁可称，宝钗双燕绿云斜。
醉桃源·春景
严仁（宋代）

拍堤春水蘸垂杨，水流花片香。弄花噆柳小鸳鸯，一双随一双。
弄半卷，露新妆，春衫是柳黄。倚阑看处背斜阳，风流暗断肠。
天平山
顾图河（清代）

山游穷日返，绝胜数天平。伟石皆人立，欹崖忽鸟惊。

僧龛云共住，樵路鹿兼行。耳畔犹虚响，淙淙落涧声。
发金陵折柳亭二首
张耒（宋代）

瞿昙昔教我，林下一宵行。
何事春江上，依依作俗情。
愚人食盐
僧伽斯那（南北朝）

昔有愚人，至于他家。主人与食，嫌淡无味。主人闻已，更为益盐。既得盐美，便自念言：“所以美者，缘有盐故。少有尚尔，况复多也？”愚人无智，便空食盐。食已口爽，反为其患。
题假山石
释净端（宋代）

无用无知顽石头，天生奇巧世人求。算来世上无闲物，假使无情不自由。
雨中集法源寺看丁香示右衡惺憔两同年
夏孙桐（清代）

闭门常听寺楼钟，近局芳时偶涉纵。雨蕊烟梢如掩抑，佛香梵呗与从容。

朋游代谢一尊酒，世事生枯百岁松。幻取花枝归坐对，故应怀抱向人慵。
登广武原
张祜（唐代）

广武原西北，华夷此浩然。地盘山入海，河绕国连天。

远树千门邑，高樯万里船。乡心日云暮，犹在楚城边。
君子与人交
邵雍（宋代）

君子与人交，未始无惊惕。
小人与人交，未始无差忒。
祗此真喜欢，也宜重爱惜。
他年云水疏，亦恐难寻觅。
偈一首
张商英（宋代）

五老机缘共一方，神锋各向袖中藏。明朝老将登坛看，便请横矛战一场。
故正议李公挽词 其一
韩驹（宋代）

内阁论思密，西班步武清。谁无子隆贵，独被主恩荣。

带曳黄金重，鞍飞白玉轻。旧时行乐地，箫鼓入佳城。
哭翁霁堂先生
方芳佩（清代）

少微星忽陨寒芒，天丧斯文巨壑藏。四海长留知己感，一生祇有爱才忙。

楷模自足垂当代，猿鹤空惊去草堂。闻说故交铭有道，定看金石耀琳琅。
宿州陈愚猛士歌
任瀚（明代）

君不闻夷门老生破万卷，白首不入明光殿。
南阳屠沽提数兵，转盼挥戈下百城。
桃哀国士两丘土，邓霍元功千载名。
清朝明主重文事，七圣临轩亲赐制。
晖章坐阅董南书，卤簿导归燕许第。
武皇末年收官军，上意不喜谈空文。
江东诸儿始讲武，撚箭飒沓愁胡云。
宿州陈愚万人敌，阴山射雕回霹雳。
野战才空百将坛，名家世捧降王檄。
腥风西吹酒泉郡，胡沙犯月三重晕。
安得突出一骑杀万虏，生夺班超虎头印。
支提宏老请赞
释妙伦（宋代）

搭一只手，挥三尺铁。
天下衲僧，望风胆裂。
岂料丰干院里撞著个匾头魔孽，尽把家私俱漏洩。
却向玉融侧童峰前，对人点胸，
背地吐舌。
自誓
魏行可（宋代）

万里心驰怀故国，千行泪洒望行宫。孤臣不死忠诚在，为报无忘此犬戎。
赠野逸 其一
周弼（宋代）

时康难售贾生医，谏鼓无声对落晖。又报一年花信了，满山鶗鴂送春归。
哭吴卿明辅二首
刘克庄（宋代）

水心文印虽传嫡，青出于蓝自一家。
尚意祥麟来泰畴，安知怪鹏集长沙。
忤因宫妾头无发，去为将军手污靴。
他日史官如立传，先书气节后词华。
龙潭峡夜泛
刘鸿渐（明代）

一火摇斜港，双桡溯远流。犬孤遥吠水，虫冷细吟秋。

碧汉微云养，澄潭落月幽。露寒真不厌，客梦已随鸥。
石门
洪壮（宋代）

锁断山川秀，包藏云雾深。只留禅客在，不许俗尘侵。
浮丘八景 其四 大雅堂
陈大猷（宋代）

翰苑名高执法台，华堂景胜若天开。群游白社瞻台斗，谁复翩翩倚马才。
狼山凯歌 其九
杨慎（明代）

三军喜气失严冬，万里中原罢战锋。甲帐筹功星两两，午门传捷日彤彤。
和陈传道秋日十咏之十秋蝇
贺铸（宋代）

不复怒飞声，朝鸡得擅鸣。
婆娑犹有地，媚灶毕余生。
和宋肇游西池次韵
苏轼（宋代）

汉皇慈俭不开边，尚教千艘下濑船。
贪看艨艟飞斗舰，不知赑屃舞钧天。
故山西望三千里，往事回思二十年。
自笑区区足官府，不如公子散神仙。
次韵范伯廉机宜病起见寄
喻良能（宋代）

夫君自是颖囊锥，何事翻为沧海遗。
造化小儿聊戏剧，山林大药岂无资。
得闲因病还应乐，信手挥毫却有诗。
休叹银杯成羽化，会须拔剑拨年衰。
寄幼安使君
周紫芝（宋代）

平生清德畏人知，岂弟真宜作吏师。日饮无何方得计，民歌来暮却成思。

何妨道守催科拙，自是穰侯见事迟。天与一窗供燕坐，乌墩山好助公诗。
西师
邓嘉纯（清代）

陇右仍烽燧，关中倏犬羊。颇思萧相国，愿觏郭汾阳。

道远军储竭，风颠大树僵。愁看日落处，尘雾混微茫。
寿安宣相
吴泳（宋代）

磊落堪舆气，峥嵘社稷身。
地倾曾镇静，天造要经纶。
仓首怀公辅，中原仗老臣。
纶扬申命宠，渥照午桥新。
司马还辞洛，汾阳再入秦。
乾坤重拆洗，宇县细缝纫。
汰击鲸波浊，风清虎穴尘。
绿林戡大盗，紫逻息罢民。
鲂尾喁喁活，龙骧帖帖驯。
按行光弼垒，斜岸武侯巾。
究宅歌鸿雁，参谋集凤麟。
星营罗粲粲，雷毂隐辚辚。
飞挽通关表，耕屯集渭滨。
军容俄再色，威令复重信。
烽火閒荆楚，尘沙卷剑岷。
马腾云陇月，士饱雪山春。
来石非无杰，平江亦有人。
誓功俱不再，方德信谁邻。
弓矢宜专晋，钩膺遂锡申。
鹘衔凌井钺，龙节压参神。
卫幙论功盛，韦门送喜频。
河阳分镇日，许国授弓辰。
勋业当如此，恩荣实迈伦。
一忠摩皜日，二节贯苍旻。
绩伟官难报，天高德最亲。
丹书名汗汗，黄色喜津津，
咸颂僖公柏，谁言庄氏椿。
永为民立命，长秉国之钧。
信作三朋寿，都由一字仁。
东归知不远，香信已浮银。
题伯时所画邵平种瓜图
李彭（宋代）

邵平汤沐故千户，解组投林如脱兔。勒铭鼎鼐属伊人，我方荷锄斸烟雨。

瓜田钩带盖阡陌，大者轮囷细旁午。殽函设险吾何补，日日青门自成趣。

槿篱半破复牵萝，夕霏晼晚留疏树。娟然翠气出眉妩，喜得斯人慰迟暮。

剧谈欲写块磊胸，尚恐轩昂作庄语。画师纷纷安足数，对此令人重豪素。

阳陵公子傲雪林，洒落由来足风露。自言购取倾家赀，柴桑要伴归来赋。

两郎后先千载馀，粉墨相追叶风度。悬之素壁足丘壑，噭噭猿啼起寒雾。
白鼻騧
温子升（魏晋）

少年多好事，揽辔向西都。相逢狭斜路，驻马诣当垆。
古赤铜刀歌
铁保（清代）

天地起肃杀，蚩尤作五兵。赤刀重天府，铸出昆吾精。

古来神物有显晦，兹刀何以鸣不平。森森入手不盈尺，古制斑剥难知名。

建平永安年号阙，玉环金削无真评。鸊鹈膏冷土花涩，鮤鱴形蚀寒芒清。

赫连龙雀耀冰雪，苻坚神术埋榛荆。何人新丰醉贳酒，何人燕市歌送行。

遂令三寸露光怪，神彩奕奕声铿鍧。我把此刀重叹息，古光照人双眼瞪。

背嵌翡翠色闪灼，柄刻蝌蚪纹纵横。胡为尘埋数千载，吹毛削玉功无成。

今兹出土尚完好，发硎一鼓挥长鲸。吾闻宝刀贵大用，一脔之割非所争。

善刀而藏计亦得，锋锷内敛韬光明。慎勿小试镆铘钝，翻使牛刀笑武城。
赠瑄上人
王灼（宋代）

白发潜庵老，近乾焚翰墨。
长身书台子，江湖断信息。
肥宗与短演，见面应不识，
桑门减诗侣，熟念气填臆。
惟师两无择，同我滞乡国。
努力事唱酬，异时亦南北。
清平乐
郑元秀（宋代）

西风猎猎，秋到双蓂荚。天女擎香开寿□，寿酒浮花蘸甲。

眉间一点轻黄，归帆已载斜阳。去矣留中好住，尧天日月偏长。
南乡子·归梦寄吴樯
陆游（宋代）

归梦寄吴樯，水驿江程去路长。想见芳洲初系缆，斜阳，烟树参差认武昌。
愁鬓点新霜，曾是朝衣染御香。重到故乡交旧少，凄凉，却恐他乡胜故乡。
次韵寄题堪上人云外轩
方回（元代）

万重云外一蘧庐，想见降龙长者居。
溪上过桥谁觅路，峰头飞锡已凌虚。
汉台列像焉如许，陶岫吟归孰起予。
傥憩夜炉煨芋处，可能更读邺侯书。
答张諲刘方平兼呈贺兰广
皇甫冉（唐代）

野性难驯狎，荒郊自闭门。心闲同海鸟，日夕恋山村。

屡枉琼瑶赠，如今道术存。远峰时振策，春雨耐香源。

复有故人在，宁闻庐鹊喧。青青草色绿，终是待王孙。
入荆州学四绝句呈昭祖 其一
陈渊（宋代）

问舍求田不可迟，十年羁落意多违。须知泽雉樊中畜，不及蓬鸠地上飞。
雨过山村
王建（唐代）

雨里鸡鸣一两家，竹溪村路板桥斜。
妇姑相唤浴蚕去，闲着中庭栀子花。
次韵董伯和二首
陈著（宋代）

事难言处只长吁，沸海烹煎一鼎如。
贫累转添知有命，故交自绝本无书。
仕方见境大槐蚁，走不离乡千里鱼。
已分归农谋半菽，尚忧龙岁起秦闾。
七夕曲
郭奎（元代）

天河盈盈一水隔，河东美人河西客。耕云织雾两相望，一岁绸缪在今夕。

双龙引车鹊作桥，风回桂渚秋叶飘。抛梭投杼整环佩，金童玉女行相要。

两情好合美如旧，复恐天鸡催晓漏。倚屏犹有断肠言，东方未明少停候。

欲渡不渡河之湄，君亦但恨生别离。明年七夕还当期，不见人间死别离，朱颜一去难再归。
幽居杂咏七十四首，自洪武十一年平原还家作也 其五十八
孙蕡（明代）

黄菊花开贫不厌，茅柴酒熟醉相呼。平生最爱陶彭泽，风味全然似老夫。
题吴参议达观堂堂牓盖朱希真所作也仆少亦辱
陆游（宋代）

颊原遗老雒川公，鬓须白尽双颊红，挥亳为君作斋牓，想见眼颊余子空。
余子碌碌何足数，独付庄周贾生语。
看君践履四十年，始知此公不轻许。
公今度世为飞僊，开卷使我神凛然。
清时台省要才杰，诸公谁致雒川客？
李念七久不见过二绝 其二
吕本中（宋代）

罗襦襟解烛灭后，喝雉喝卢人散时。愿君莫忘点轩老，少小先蒙国士知。
赵集贤致政
宋褧（元代）

酒满清尊花满丛，高年乐事政无穷。近来好语君休报，惊动林间矍铄翁。
倅车送海棠
张九成（宋代）

瘴雨蛮烟西复东，海棠岭下占春风。
清肌本自同梅洁，晕脸应知是酒红。
澹著燕脂春未透，半匀胡粉日初烘。
此花不与凡花并，桃李休矜造化工。
满江红 为双溪丞相寿
魏初（元代）

借问中朝，谁得似、相公勋旧。记前日、风云惨淡，雷霆奔走。万里野烟空绿树，旌旗莫卷熊罢吼。更挺身、飞出虎狼群，人能否。元自有，谈天口。初不负，经纶手。更诗书万卷，文章星斗。乐圣衔杯应暂耳，不妨桐院闲清书。愿寿杯、青与北山松，俱长久。
从官负薪塞宣房
姚鼐（清代）

汉武行封禅，朝官扈在坰。决河流未塞，法驾路还经。

严诏当齐力，群公杂庶丁。绸缪刍一束，伛偻士千形。

盎背容槎蘖，垂腰或紫青。沈同神玉礼，劳异鬼薪刑。

遂建宣房绩，常教蔀屋宁。况今庸禹稷，荒度报明廷。
野翁堂
佚名（宋代）

朝市若山林，意适无远近。
结庐在城郭，茅竹怀远韵。
汉吏贵无华，鲁礼从先进。
书用师庵
李昭述（宋代）

架泉龛石搆幽栖，竹树阴森锁翠微。
珍重支郎得高趣，一庵一榻自忘机。
莺啼序 其二
吴文英（宋代）

残寒正欺病酒，掩沈香绣户。燕来晚、飞入西城，似说春事迟暮。

来船载、清明过却，晴烟冉冉吴宫树。念羁情游荡，随风化为轻絮。

十载西湖，傍柳系马，趁娇尘软雾。溯红渐、招入仙溪，锦儿偷寄幽素。

倚银屏、春宽梦窄，断红湿、歌纨金缕。暝堤空，轻把斜阳，总还鸥鹭。

幽兰旋老，杜若还生，水乡尚寄旅。别后访、六桥无信，事往花委，瘗玉埋香，几番风雨。

长波妒盼，遥山羞黛，渔灯分影春江宿，记当时、短楫桃根渡。

青楼彷佛，临分败壁题诗，泪墨惨澹尘土。

危亭望极，草色天涯，叹鬓侵半苎。暗点检、离痕欢唾，尚染鲛绡，亸凤迷归，破鸾慵舞。

殷勤待写，书中长恨，蓝霞辽海沈过雁，漫相思、弹入哀筝柱。

伤心千里江南，怨曲重招，断魂在否。
晚步
杨万里（宋代）

半疋轻烟束翠山，一梳寒月印青天。
生憎野烧无端甚，直上高梀香霭边。
南行别弟
韦承庆（唐代）

澹澹长江水，悠悠远客情。
落花相与恨，到地亦无声。
杂诗
李复（宋代）

珍图出荣河，八卦开奥秘。
圣人重因袭，已极露隐细。
大衍四十九，周流通一气。
阴阳穷必变，往反无终始。
元化密推移，消长先默契。
鬼神无遁情，垂诏亿万世。
如何扬子云，求名夸谲诡。
藻绘太初历，设画随启闭。
盈缩无常运，踦赢谩拟议。
安得宇宙间，别更有天地。
文字但艰苦，白首困心志。
侯芭何所知，枝指徒为赘。
寄石溪
何文季（宋代）

锦云曾逐好风来，强学娇颦寄雁囘。
鲸浪拍天沧海阔，只愁无路到蓬莱。
少华甘露寺
郑谷（唐代）

石门萝径与天邻，雨桧风篁远近闻。
饮涧鹿喧双派水，上楼僧近一梯云。
孤烟薄暮关城没，远色初晴渭曲分。
长欲然香来此宿，北林猿鹤旧同群。
送朱季公倅严陵
楼钥（宋代）

朱家族裔甲龙舒，循吏清名史特书。
止为啬夫恩所部，至今庙食盛乡闾。
舍人曾赋严公濑，季子方题仲举舆。
但向棠阴增蔽芾，桐乡今却在桐庐。
过陈思王墓
朱曰藩（明代）

美人曾感鱼山响，千古高情寄白杨。
洛浦锦衾徒烂熳，邺宫铜爵久荒凉。
诗成独赠同门友，势去潜悲异姓王。
隧道风填飞藿满，争教来者不心伤。
晚泊渝州江北
秦武域（清代）

峡石岭松过眼青，九龙滩下泊沙汀。帆樯二水连天雾，镫火三山匝地星。

巴子国开千载险，丰年碑在万家宁。为思蜀汉兴亡事，把酒临风独凭舲。
偈
释如哲（宋代）

瑞岩长唤主人公，突出须弥最上峰。大地掀翻无觅处，笙歌一曲画楼中。
偈答百丈僧
释道常（宋代）

不要三乘要祖宗，三乘不要与君同。
君今欲会通宗会，后夜猿啼在乱峰。
复回下外朝山行白浪道中二首 其一
宋褧（元代）

惴惴均房道，重来又数程。步溪愁石坎，苦雨畏云行。

履险神魂散，忘私性命轻。回车从小憩，呼酒贺更生。
禅人并化主写真求赞
释正觉（宋代）

无心之心，妙超古今。
无相之相，不存情量。
叶落木而秋开，月度山而潮上。
柳絮之风随，葵华之日向。
寄蒋用文院判 其一
杨士奇（明代）

冬风淅沥隔窗纱，丹室红光蔼曙霞。想见病馀清似鹤，閒研玉雪咏梅花。
送李员外使还苏州兼呈前袁州李使君赋得长字袁州即员外之从兄
刘长卿（唐代）

别离共成怨，衰老更难忘。夜月留同舍，秋风在远乡。

朱弦徐向烛，白发强临觞。归献西陵作，谁知此路长。
漂母非能知人特一时能施于人耳观其对信数语
徐渭（明代）

男儿偃饿淮阴上，老婺一饭来相饷。
自言祇是哀王孙，谁云便识逢亭长。
秦项山河一手提，付将隆准作汤池。
称孤南面魂无主，万古争夸漂母祠。
南柯子 自诫
马钰（金朝）

儿女心头尽，田园意上除。金银财宝与妻孥。物物般般，屏弃恰如无。却著人情事，堪嗟性蠢愚。不如一拨守清虚。无作无为，便是好功夫。
初春有感，寄歙州邢员外
杜牧（唐代）

雪涨前溪水，啼声已绕滩。梅衰未减态，春嫩不禁寒。

迹去梦一觉，年来事百般。闻君亦多感，何处倚阑干。
歌
王嘉（魏晋）

凤皇凤皇。何不高飞还故乡。无故在此取灭亡。
玉泉垂虹
林环（明代）

浮花溅玉落崔嵬，迥出千岩去不回。白日半空疑雨至，青林一不见烟开。

月分秋影云边去，风送寒声树杪来。流入宫墙天汉近，还同瀛海绕蓬莱。
送王克宪奉职之彭泽
梅尧臣（宋代）

折柳赠子行，况闻彭泽去。
将过五株下，可与青青助。
渭城人唱罢，羌管愁吹处。
江上定多闭，疏阴就箕踞。
次韵孙仲益食豚鱼
张纲（宋代）

说食书生费口牙，一杯初捧白瓷花。晨凫夜鲤可亡命，早韭晚菘同世家。

毒甚镆铘浑谩语，诗成珠玉且雄誇。腐儒一饱忘粗粝，更索卢仝七椀茶。
投江西曾宪二首
戴复古（宋代）

枢星居紫极，摇映使星明。
天下推名德，君家好弟兄。
一台振网纪，列郡想风声。
不试褰帷手，官曹未易清。
送牟都事景阳赴浙东师幕
宋无（元代）

蜀郡方齐鲁，文翁迈儁贤。
箕裘承宪业，星宿近台躔。
宇宙汾阳鼎，风云祖逖鞭。
闲威分海徼，节制控闽川。
馈饷功曾立，廉能迹屡傅。
儒冠真耀武，师府重芳年。
参尽旌麾石，驰驱将相前。
豪挥惊草檄，燕集见华篇。
吏牌分占授，军机妙转旋。
百蛮元震讋，诸校益贞坚。
训练群材进，钧陶众彦迁。
柳营兵镇肃，莲幕绂光鲜。
除内恩终许，安边诏必怜。
酒容山简醉，骑想葛强聊。
日月新尧历，车书旧汉夫。
扬雄兼赋颂，嘉什到甘泉。
暮春送别
高岑（清代）

飞花万点扑征衣，南浦依依怨落晖。肠断离亭烟柳色，留君不住共春归。
和董彦光立春日二首 其二
谢薖（宋代）

交情自昔白头新，富贵移人或望尘。顾我喜求方外士，得君端望眼中人。

谪仙诗富旧无敌，东野囊空今不贫。已遣掺掺缝古锦，共搜佳句赏新春。
颂古九十八首
释印肃（宋代）

云无踪兮雨无迹，事理绵绵有何极。
卖金须是买金人，这裹若真不相识。
扬州后土祠琼花
鲜于侁（宋代）

百蘤天下多，琼花天上稀。结根托灵祠，地著不可移。

八蓓冠群芳，一株攒万枝。孤生淮海上，晚秀清和时。

携赏偶佳辰，暗香盈酒卮。倾都走庙下，爱玩如调饥。

皦月正交光，薰风正离披。惟应神仙人，收拾繁英归。
霜落后议游葛洪山答问
傅圭（明代）

傍花春日趣，未必胜秋吟。霜落水清浅，木凋山静深。

淡容存老菊，爽籁得禅林。空谷经行处，幽怀更不禁。
病起
赵师秀（宋代）

身如瘦鹤已伶俜，一卧兼旬更有零。
朝客偶知亲送药，野僧相保密持经。
力微尚觉衣裳重，才退难徼笔砚灵。
惟有爱花心未已，遍分黄菊插空瓶。
送春
李廷仪（明代）

留春无计奈春何，满地莺声绿树多。痴蝶纷纷少情思，尚饕馀馥抱残柯。
固穷吟三首 其二
释函是（明代）

须信出门便是草，端居蓬岛控遐荒。饶他丰俭终当尽，尧舜垂裳帝力忘。
泛镜湖□□
王贞白（唐代）

我泛镜湖日，未生千里莼。时无贺宾客，谁识谪仙人。

吟对四时雪，忆游三岛春。恶闻亡越事，洗耳大江滨。
和危府教
刘过（宋代）

天上群仙台望居，芹宫未是辱泥途。
莫邪变化须臾事，一点一熔金在炉。
挽汪义源舍人二首
赵蕃（宋代）

公作庐陵掾，先君官赣州。
书邮时问讯，江驿几淹留。
抚事今安在，临风涕莫收。
谁为耆旧传，好奇竹林游。
题王公俨石泉
刘城（明代）

甘洁寒流滴沥来，石魂冰魄绝纤埃。莫将一勺通渔棹，才到人间不复回。
和王南溟见寄原韵
张铸（宋代）

不是终南路，何妨一闭关。坐看云出没，卧听水潺湲。

花落鱼吞去，烟飞鸟带还。潇潇风雨夜，随处长苔斑。
次韵苏养直破虏谣
张纲（宋代）

旌旗千里照江红，学语小儿争挽弓。春风江岸草无际，马蹄踏遍青茸茸。

将军面作石棱紫，百万胡群阵前死。游魂假息度长江，京观应惭望西浒。

苏侯笔力壮三军，破虏长谣入眼惊。何当更献中兴颂，坐看万国朝神京。
上行杯·芳草灞陵春岸
韦庄（唐代）

芳草灞陵春岸，
柳烟深，满楼弦管，
一曲离声肠寸断。
今日送君千万，
红镂玉盘金镂盏。
须劝，珍重意，莫辞满。
次陶先生以自题王廉生祭酒遗墨见示敬赋长句
郭恩孚（清代）

无为斋墙土花碧，悲风飒飒响通夕。墨耶泪耶不可知，白头老儒对镫泣。

金荃兰畹楚臣骚，丹凤城中鬼夜号。翠华西幸华山高，孤臣之魂安足招。
谷中
释文珦（宋代）

谷口松泉相和鸣，山蹊诘曲少人登。苦槠一树猿偷尽，懊杀庵居老病僧。
凤台留云
张思宪（清代）

凤台何日凤来游，凤自高飞云自留。羌笛一声吹不落，纤纤新月挂山头。
送孙学士两浙转运使兼简杭州知府张侍郎
潘阆（宋代）

晓帆叠叠飞，夜橹连连鸣。
贪吏诫守廉，饥民苏念生。
岸花有异态，沙鸟无娇声。
钱塘太守贤，好共致升平。
虞美人草词
谢翱（宋代）

髑髅起语鸱叫啸，山精夜啼楚王庙。
渡淮风雨八千人，叱咤向天成白道。
身经百战转危亡，狼籍悲歌出汉堡。
夜帐天寒抱玉泣，血变草青烟晓湿。
他年辟仇春草生，吴中草死无妾名。
自从为草生西楚，得到吴中犹楚舞。
月下听砧
刘长卿（唐代）

夜静掩寒城，清砧发何处。声声捣秋月，肠断卢龙戍。

未得寄征人，愁霜复愁露。
山前红叶
张嵲（宋代）

前山风落木，俯槛受斓斑。
凌晓千花丽，经旬万炬闲。
词人歌火繖，巴客讶烧山。
不似庭花艳，开时瞬息间。
三用韵荅松学诸友 其一
陈镒（明代）

此地三年客，登临亦快哉。幸无官长骂，喜有故人来。

把酒捲帘坐，吟诗击钵催。蟾峰青楚楚，时见鹤飞回。
大学送余适正往洛中就馆
廖刚（宋代）

少小各西东，天涯会两蓬。相看身未了，欲别意无穷。

岁晚嵩山雪，天寒洛浦风。寂寥倚孤剑，应忆笑言同。
姑苏馆上元前一夕陪使客观灯之集
杨万里（宋代）

节物催人又一年，银花莲炬照金尊。
麝鎚官样陪公讌，粉茧卿风忆故园。
何似儿孙谈草草，不妨灯火半昏昏。
人生行止谁能料，今夕苏州看上元。
次韵承甫兄重阳
项安世（宋代）

露入枫林叶未黄，风将花信到南阳。
一年好处咏九日，四海几人雕寸肠。
偶尔至今成故事，亦须随分击萸囊。
陶生孟祖当时意，可但区区为一觞。
雨中过秀城
卫宗武（宋代）

万井民庐接梵宫，鼓声悲壮丽谯雄。
人民郛郭浑如旧，烟雨冥迷黯淡中。
尉黄岩任满家大人先归作诗以示恭次韵
孙应时（宋代）

瓜熟青门好去官，此身如击欲行难。
望随鸿雁春风北，梦绕庭行夜月寒。
即是抱琴归栗里，未能骑马向长安。
萧条甘旨应无计，好在藜羹日厌餐。
山池应令诗
王台卿（南北朝）

历览周仁智，登临欢豫多。穿渠引金谷，辟道出铜驼。

长桥时跨水，曲阁乍临波。岩风生竹树，池香出芰荷。

石幽衔细草，林末度横柯。
赵飞燕玉印歌为文后山上舍作
黄金台（清代）

赤帝死灰然不得，雊雉翔空燕飞入。山河玉碎不复全，此印千飞尚堪识。

吾闻汉宫倢伃秩上卿，赵家姊弟夸倾城。手持人主婴儿似，一握摩挲想更轻。

绿绨方底盛以进，犹疑封药中丞印。祸水初消莹碧浮，唾痕曾染绀华晕。

又闻河间姹女拳夫人，倢伃氏亦天水分。昭阳钩弋竟谁主，石纵能言玉不闻。

我语主人急韫椟，汉铜易见难得玉。莫似当时老寡妇，握玺不牢崩厥角。
秋怀十首末章稍自振起亦古义也
陆游（宋代）

雨滴大梧叶，风转孤蓬窠，秋色固凄怆，二物感人多。
日月行黄道，倏过如飞梭，大计百年间，贵贱俱销磨。
东家及西舍，更代哭与歌。
若无杯中物，如此摇落何！
过陈守经留饭海棠树下赋得夜雨剪春韭
徐渭（明代）

春园暮雨细泱泱，韭叶当篱作意长。
旧约隔年留话久，新蔬一束出泥香。
梁尘巳觉飞江燕，帽影时移乱海棠。
醉后推敲应不免，只愁别驾恼郎当。
杂诗 其十
盖方泌（清代）

蚁穴觇泉脉，老马知迷途。陋兹凡物质，灵异著其殊。

世人诩自用，胶固如守株。千虑而一得，乃或在愚夫。

其道惟先民，下询荛与刍。圣人取众智，善谋审几初。
人日六言五首
王迈（宋代）

饮食鲜能知味，巫医各有单传。
要得胸中活法，勿求纸上空言。
曾梦良 其三
葛胜仲（宋代）

居然埋照向穷山，谁识龙媒伏帝闲。意气虽吞云梦泽，功名未羡玉门关。

身常静退缘知止，心不倾邪畏好还。但恐搢绅公论在，招延行见觐威颜。
谒濂溪周虞部
李大临（宋代）

帘前翠霭逼庐山，门掩寒流尽日闲。
我亦忘机澹荣利，喜君高躅到松关。
题危见心所藏陈常庵水月障及松鹤芦雁各一首
艾性夫（元代）

墨池幻出虬龙蟠，徂徕山头烟雨寒。
胎禽独立衣缟缟，骨瘦西雨拾瑶草。
灵根琥珀三千年，紫皇勅赐青城仙。
乘轩窃禄正自恶，何似归来一丘壑。
钓台
沈括（宋代）

渔钓非良业，相期逐姓名。太平虽不仕，故旧岂无情。

七里林泉好，三公位貌轻。片帆湍石下，谁不仰先生。
题九华山用太白联句韵
喻良能（宋代）

千古池阳郡，九峰应最华。
明珠绚晨露，丽绮粲晴霞。
岭头过子晋，岩腹憩洪崖。
谪仙无复见，空想夏侯家。
山居招友人诗
释智圆（宋代）

结宇平湖滨，放意且闲逸。
陵峰时采药，服饵蠲故疾。
藜藿可供餐，茆茨可容膝。
浮生贵适性，何须羡奢佚。
清景况在目，万事安能恤。
水天争冷落，林峦共盘郁。
有时泛舟归，闲门晒残日。
径荒人迹绝，庭静精怪出。
春羹漾紫莼，冬盘列横橘。
坎井亦已乐，尺蠖谁云屈。
外境莫我惑，贞心长抱一。
涅槃终极典，虚堂第谈述。
不顾知者希，庶欲已无失。
齐物鄙庄周，见性师妙吉。
悠然混生佛，湛尔无虚实。
知音来不来，时时扫幽室。
汴上呈祖道 其二
彭汝砺（宋代）

扁舟暮宿水声中，梦入沧浪狎钓翁。柳叶系船留夜月，芦花吹笛倚秋风。
鹧鸪天·小玉楼中月上时
晏几道（宋代）

小玉楼中月上时，
夜来惟许月华知。
重帘有意藏私语，
双烛无端恼暗期。
伤别易，恨欢迟，
归来何处验相思。
沈郎春雪愁消臂，
谢女香膏懒画眉。
林傽贡士入京告行于白沙赠之
陈献章（明代）

乖崖救火出人间，造次来分太华山。收拾如今到山处，明朝不见藕如船。
酬学诗僧惟晤
欧阳修（宋代）

诗三百五篇，作者非一人。
羁臣与弃妾，桑濮乃淫奔。
其言苟可与，庞杂不全纯。
子虽为佛徒，未易废其言。
其言在合理，但惧学不臻。
子佛与吾儒，异辙难同轮。
子何独吾慕，自忘夷其身。
苟能知所归，固有路自新。
诱进或可至，拒之诚不仁。
维诗於文章，太山一染尘。
又如古衣裳，组织烂成文。
拾其裁剪余，未识衮服尊。
嗟子学虽劳，徒自苦骸筋。
勤勤袖卷轴，一岁三及门。
惟求一言荣，归以耀其伦。
与夫荣其虑，不若启其源。
韩子亦尝谓，收敛加冠巾。
荆州歌
李白（唐代）

白帝城边足风波，瞿塘五月谁敢过。
荆州麦熟茧成蛾，缲丝忆君头绪多。
拨谷飞鸣奈妾何。
郊庙歌辞。梁郊祀乐章。庆和
赵光逢（唐代）

就阳位，升圆丘。佩双玉，御大裘。

膺天命，拥神休。万灵感，百禄遒。

秉黄钺，建朱旗。震八表，清二仪。

帝业显，王道夷。受景命，启皇基。

开九门，怀百神。通肸蚃，接氤氲。

明粢荐，广乐陈。奠嘉璧，燎芳薪。

膺宝图，执左契。德应天，圣飨帝。

荐表衷，荷灵惠。寿万年，祚百世。

惟德动天，有感必通。秉兹一德，禋于六宗。

钦夤宝命，恭肃礼容。来顾来享，永穆皇风。

天惟佑德，辟乃奉天。交感斯在，昭事罔愆。

岁功已就，王道无偏。于焉报本，是用告虔。
浣溪沙（即席次韵王正之觅迁哥鞋）
史浩（宋代）

一握钩儿能几何。弓弓珠蹙杏红罗。即时分惠谢奴哥。

香压幽兰兰尚浅，样窥初月月仍多。只堪掌上恹琼波。
赏心亭
韩元吉（宋代）

北风吹雨冷如秋，更上江干百尺楼。
琼树桂人闭黄壤，石城华屋变沧洲。
三峰已觉蓬莱近，二水真成汗漫游。
六代风光几人物，不妨拥鼻向南州。
星岩二十景 其八 霞岛飞琼
郭棐（明代）

玉洞玲珑翠作鬟，晴霞缥缈色斓斑。流泉恍讶飞璚至，时有风声响佩环。
压书玉兔
强至（宋代）

白玉双蹲兔，工深刻楮劳。
长疑奔月窟，浑欲动霜毛。
似喜书成穴，犹惊笔有毫。
案间谁汝待，自觉守株高。
景德以后祀五方帝十六首
佚名（隋代）

条风始至，盛德在木。
平秩东作，种献种穋。
律应青阳，气和玉烛。
惠彼兆民，以介景福。
咏廿四气诗·芒种五月节
元稹（唐代）

芒种看今日，螳螂应节生。
彤云高下影，鴳鸟往来声。
渌沼莲花放，炎风暑雨情。
相逢问蚕麦，幸得称人情。
送句容刘少府回扬州
杨基（明代）

家具一车轻，囊书与短檠。
吏多难别意，人有去官情。
帆影江沉寺，箫声月到城。
竹西寻旧业，烟雨绿芜生。
后园寒步
韩琦（宋代）

如何天地举寒令，独将杀气凌边遐。公园跬步亦难往，试来举目成吁嗟。

长空黯淡作愁色，日光似透云还遮。朔风刮面不吹雪，徒扰万窍掀黄沙。

园中索寞不可状，唯视众木攒枯槎。有如汉将肃行阵，远涉大漠平番家。

貔貅冻列树营壁，巨矛长戟何交加。老松一二柯叶在，外皮皴裂埋僵蛇。

幽禽声好久绝听，孤城远近号饥鸦。斋中酒热忍自酌，几何贫户无纤麻。

冥官持权因意恶，直欲万类歼阴邪。穷严极烈势未已，不知泉底生阳芽。
永慕斋作 其二
弘历（清代）

岩馆高閒足静怡，云轩月户恰当之。红稀流水落花际，绿重残春首夏时。

几务不遑心自敕，好书随在手重披。明朝礼毕将旋辔，瞻恋宁关惜景迟。
彰化八景
秦士望（清代）

缥缈孤亭荡碧天，游人得到俨登仙。举头万里晴光彻，笑指千岩秀色悬。

云去云来风片片，鸟飞鸟落水田田。纵观沧海尘寰远，一点征帆一点烟。
闰月二十一日作落梅花 其二
项安世（宋代）

野外篱边烂漫香，晚风孤影弄霓裳。飞花满地无人管，却趁春泥上燕梁。
寄华阳道侣
周文璞（宋代）

羽扇临玄圃，霓裳上醮坛。
九枝松叶冷，千叶杏花残。
次韵和吴侍郎东城泛舟
宋庠（宋代）

放溜轻舠掠晚沙，时时波底碎秋霞。
清阴十里堪乘兴，疑到江东安道家。
赋张秋泉真人所藏研山
赵孟頫（元代）

泰山亦一拳石多，势雄齐鲁青巍峨。此石却是小岱岳，峰峦无数生陂陀。

千岩万壑来几上，中有绝涧横天河。粤从混沌元气判，自然凝结非镌磨。

人间奇物不易得，一见大叫争摩挲。米公平生好奇者，大书深刻无差讹。

傍有小研天所造，仰受笔墨如圆荷。我欲为君书道德，但愿此石不用鹅。

巧偷豪夺古来有，问君此意当如何。
山中僧
陆龟蒙（唐代）

手关一室翠微里，日暮白云栖半间。

白云朝出天际去，若比老僧犹未闲。
臂痛谒告作三绝句示四君子
苏轼（宋代）

公退清闲如致仕，酒余欢适似还乡。
不妨更有安心病，卧看萦帘一炷香。
心有何求遣病安，年来古井不生澜。
只愁戏瓦闲童子，却作泠泠一水看。
小阁低窗卧晏温，了然非默亦非言。
维摩示病吾真病，谁识东坡不二门。
姻兄宋允恭二尹八十寿诗
谢迁（明代）

华阀元来重广平，云孙风采蚤知名。蓝田公事松间兴，香社閒情海上盟。

八十寿眉才半白，七弦雅调转双清。我来试问长生诀，正喜灵丹点铁成。
奉和御製幸金明池
夏竦（宋代）

朱辂乘时兮出晓烟，飞梁承幸兮斗城边。
幔省荫堤兮杨叶闇，星旄藻岸兮物华妍。
珠网金铺兮豫章馆，风樯桂楫兮木兰船。
象潢仪汉兮澄波远，激水寻橦兮妙戏全。
伫帝晖兮凝製跸，人焕衍兮欢心逸。
嘉流景兮延迩臣，乐清明兮丽新曲。